ગુજરાત યુનિવર્સિટી દ્વારા અમલમાં મૂકાયેલા કેરી ફોરવર્ડ સિસ્ટમને લઈને શરૂઆતમાં વિદ્યાર્થીઓને રાહત લાગતી હતી પરંતુ પાછળથી તે જ તેમના માટે શ્રાપ સમાન બની જતી હતી. વિદ્યાર્થી જ્યારે સેમેસ્ટર-૧ની પરીક્ષા આપે અને તેમાં એક અથવા એક કરતા વધુ વિષયમાં નાપાસ થાય તો પણ તેને બીજા સેમેસ્ટરમાં ભણવા દેવાની છુટ અપાતી હતી. આ જ રીતે બીજા સેમેસ્ટરમાં પણ એક અથવા એક કરતા વધુ સેમેસ્ટરમાં નાપાસ થાય તો પણ તેને ત્રીજા સેમેસ્ટરમાં જવા દેવાની છૂટ આપવામાં આવતી હતી. આમ, વિદ્યાર્થી નાપાસ થતો હોય તો પણ છેક પાંચમા સેમેસ્ટર સુધી જઈ શકતો હતો. જોકે, ત્યારબાદ જ્યાં સુધી તે બેકલોગ ક્લિયર ન કરે ત્યાં સુધી તેનું અંતિમ પરિણામ તૈયાર થતું ન હતું. આ સ્થિતિમાં પાંચમાં સેમેસ્ટર સુધી કેરી ફોરવર્ડ પદ્ધતિથી આવનાર વિદ્યાર્થીને ૨૫ વિષયની બેકલોગ થઈ જતી હતી અને છેલ્લે તે અભ્યાસ છોડી દેતો હતો.